title: Регламент за изпълнение (ЕС) 2015/833 на Комисията от 28 май 2015 година за започване на разследване във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) № 1238/2013 на Съвета по отношение на вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, посредством вноса на кристални силициеви фотоволтаични модули и ключови компоненти (т.е. елементи), изпратени от Малайзия и Тайван, независимо дали е с деклариран произход от Малайзия и Тайван, и за въвеждане на регистрационен режим по отношение на този внос

text:
               29.5.2015

               BG

               Официален вестник на Европейския съюз

               L 132/60

         РЕГЛАМЕНТ ЗА ИЗПЪЛНЕНИЕ (ЕС) 2015/833 НА КОМИСИЯТА
   от 28 май 2015 година
   за започване на разследване във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) № 1238/2013 на Съвета по отношение на вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, посредством вноса на кристални силициеви фотоволтаични модули и ключови компоненти (т.е. елементи), изпратени от Малайзия и Тайван, независимо дали е с деклариран произход от Малайзия и Тайван, и за въвеждане на регистрационен режим по отношение на този внос
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 13, параграф 3 и член 14, параграф 5 от него,
   след като информира държавите членки,
   като има предвид, че:
   А.   ИСКАНЕ

               (1)

               Европейската комисия („Комисията“) получи искане съгласно член 13, параграф 3 и член 14, параграф 5 от основния регламент за провеждане на разследване за предполагаемото заобикаляне на антидъмпинговите мерки, наложени върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, и за въвеждане на регистрационен режим по отношение на вноса на кристални силициеви фотоволтаични модули и ключови компоненти (т.е. елементи), изпращан от Малайзия и Тайван, независимо дали е с деклариран произход от Малайзия или Тайван.

               (2)

               Искането бе подадено на 15 април 2015 г. от SolarWorld AG, производител от Съюза на кристални силициеви фотоволтаични модули и ключови компоненти (т.е. елементи) и следователно заинтересована страна по смисъла на член 13, параграф 3 от основния регламент.

         Б.   ПРОДУКТ

               (3)

               Продуктът, обект на предполагаемото заобикаляне, са кристални силициеви фотоволтаични модули или панели и елементи от вида, използван в кристалните силициеви фотоволтаични модули или панели (елементите са с дебелина, непревишаваща 400 μm), понастоящем класирани в кодове по КН ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90, с произход или изпратени от Китайската народна република, освен ако са под режим транзит по смисъла на член V от ГАТТ („разглежданият продукт“).

               (4)

               Следните видове на продукта са изключени от определението на разглеждания продукт:

                           —

                           зарядни устройства с използване на слънчева енергия, състоящи се от по-малко от шест елемента, които са преносими и служат за захранване на устройства с електрическа енергия или за зареждане на батерии,

                           —

                           тънкослойни фотоволтаични продукти,

                           —

                           кристални силициеви фотоволтаични продукти, които са трайно вградени в електрически изделия, в случаите, когато електрическите изделия имат функция, различна от производство на електроенергия, и когато тези електрически изделия потребяват електрическата енергия, произведена от вградения фотоволтаичен елемент (или елементи) от кристален силиций,

                           —

                           модули или панели с изходно напрежение, непревишаващо 50 V (пост. напр.) и с изходна мощност, непревишаваща 50 W, предназначени единствено за директно използване като зарядни устройства за батерии в системи със същите характеристики на напрежението и мощността.

               (5)

               Продуктът, предмет на разследването, е същият като определения в съображения 3 и 4 по-горе, но изпращан от Малайзия и Тайван, независимо дали е с деклариран произход от Малайзия и Тайван, и понастоящем класиран в същите кодове по КН като разглеждания продукт („продуктът, предмет на разследването“).

         В.   СЪЩЕСТВУВАЩИ МЕРКИ

               (6)

               Действащата понастоящем мярка, която съгласно наличните prima facie доказателства се заобикаля, е антидъмпинговото мито, наложено с Регламент за изпълнение (ЕС) № 1238/2013 на Съвета (2) („съществуващите мерки“).

         Г.   ОСНОВАНИЯ

               (7)

               Искането съдържа достатъчно доказателства, че антидъмпинговите мерки по отношение на вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република се заобикалят посредством внос на продукта, предмет на разследването, изпращан от Малайзия и Тайван.

               (8)

               Представените доказателства са следните.

               (9)

               От искането е видно, че след налагането на мерките е настъпила значителна промяна в модела на търговия, засягаща износа от Китайската народна република, Малайзия и Тайван за Съюза, и че няма достатъчно основание или икономическа обосновка за такава промяна, освен налагането на митото.

               (10)

               Изглежда, че тази промяна може да се обясни с изпращането на разглеждания продукт през Малайзия и Тайван за Съюза. Обхватът на разследването обаче включва всяка практика, процес или дейност, за които няма достатъчно основание или икономическа обосновка освен налагането на антидъмпинговото мито.

               (11)

               Освен това искането съдържа достатъчно доказателства, че възстановителният ефект на съществуващите антидъмпингови мерки, прилагани по отношение на разглеждания продукт, намалява както в количествен, така и в ценови аспект. Вносът на значителни количества от продукта, предмет на разследването, изглежда е заменил вноса на разглеждания продукт. Освен това са налице достатъчно доказателства за това, че вносът на продукта, предмет на разследването, се извършва по цени, по-ниски от непричиняващата вреда цена, определена в рамките на разследването, довело до налагането на съществуващите мерки.

               (12)

               На последно място, искането съдържа достатъчно доказателства, че цените на продукта, предмет на разследването, са дъмпингови в сравнение с установената по-рано нормална стойност.

         Д.   ПРОЦЕДУРА

               (13)

               Предвид изложеното по-горе Комисията заключи, че съществуват достатъчно доказателства, даващи основание за откриване на разследване в съответствие с член 13, параграф 3 от основния регламент и за въвеждане на регистрационен режим по отношение на вноса на продукта, предмет на разследването, независимо дали е с деклариран произход от Малайзия и Тайван, в съответствие с член 14, параграф 5 от основния регламент.

         а)   Въпросници

               (14)

               За да получи информацията, която смята за необходима с оглед на извършваното от нея разследване, Комисията ще изпрати въпросници на известните износители/производители и на известните сдружения на износители/производители в Малайзия и Тайван, на известните износители/производители и на известните сдружения на износители/производители в Китайската народна република, на известните вносители и на известните сдружения на вносители в Съюза, както и на органите в Китайската народна република, Малайзия и Тайван. Ако е необходимо, може да бъде поискана информация и от промишлеността на Съюза.

               (15)

               Във всеки случай всички заинтересовани страни следва да се свържат своевременно с Комисията преди изтичането на сроковете, определени в член 3 от настоящия регламент, и да поискат въпросник в срока, определен по член 3, параграф 1 от настоящия регламент, като се има предвид, че срокът, указан в член 3, параграф 2 от настоящия регламент, важи за всички заинтересовани страни.

               (16)

               Компетентните органи на Китайската народна република, Малайзия и Тайван ще бъдат съответно уведомени за започването на разследването.

         б)   Събиране на информация и провеждане на изслушвания

               (17)

               Всички заинтересовани страни се приканват да изложат становищата си в писмен вид и да предоставят доказателства в тяхна подкрепа. Наред с това Комисията може да изслуша заинтересованите страни, при условие че те отправят писмено искане, от което да е видно, че са налице конкретни основания да бъдат изслушани.

         в)   Освобождаване на внос от регистрационен режим или от мерки

               (18)

               В съответствие с член 13, параграф 4 от основния регламент вносът на продукта, предмет на разследването, може да бъде освободен от регистрационен режим или от мерките, ако чрез него не се заобикалят мерки.

               (19)

               Тъй като предполагаемото заобикаляне се осъществява извън Съюза, на производителите на продукта, предмет на разследването, в Малайзия и Тайван може да бъде предоставено освобождаване в съответствие с член 13, параграф 4 от основния регламент, ако те съумеят да докажат, че не са свързани (3) с производител, по отношение на който се прилагат съществуващите мерки (4), и се установи, че те не са замесени в практиките за заобикаляне, определени в член 13, параграфи 1 и 2 от основния регламент. Производителите, желаещи да получат освобождаване, следва да отправят надлежно подкрепено с доказателства искане в срока, посочен в член 3, параграф 3 от настоящия регламент.

         Е.   РЕГИСТРАЦИОНЕН РЕЖИМ

               (20)

               В съответствие с член 14, параграф 5 от основния регламент, по отношение на вноса на продукта, предмет на разследването, следва да бъде въведен регистрационен режим, за да се гарантира, че ако в хода на разследването се установи заобикаляне, могат да бъдат наложени антидъмпингови мита в подходящ размер, считано от датата на въвеждане на задължителна регистрация на този внос, изпратен от Малайзия и Тайван.

         Ж.   МИТНИЧЕСКА ДЕКЛАРАЦИЯ

               (21)

               Статистическите данни относно кристалните силициеви фотоволтаични модули и ключови компоненти (т.е. елементи) често се отразяват във ватове. Такава допълнителна мерна единица обаче не съществува за кристалните силициеви фотоволтаични модули и техните ключови компоненти (т.е. елементи), посочени в Комбинираната номенклатура, включена в приложение I към Регламент (ЕИО) № 2658/87 на Съвета (5). Поради това е необходимо да се предвиди, че в декларацията за допускане за свободно обращение трябва да се вписва не само теглото в килограми или тонове на внесения продукт, предмет на разследването, а също и общата мощност във ватове. Мощността във ватове се посочва за кодове по ТАРИК 8541409022, 8541409023, 8541409032 и 8541409033.

         З.   СРОКОВЕ

               (22)

               В интерес на доброто административно управление следва да се определят срокове, в които:

                           —

                           заинтересованите страни могат да заявят своя интерес пред Комисията, да представят становищата си в писмен вид и да подадат попълнен въпросник или всякаква друга информация, която да бъде взета предвид в хода на разследването,

                           —

                           производителите от Малайзия и Тайван могат да поискат освобождаване от регистрационния режим по отношение на вноса или от мерките,

                           —

                           заинтересованите страни могат да отправят писмено искане да бъдат изслушани от Комисията.

               (23)

               Обръща се внимание на обстоятелството, че упражняването на повечето процедурни права, установени в основния регламент, зависи от това дали страната е заявила своя интерес в сроковете, посочени в член 3 от настоящия регламент.

         И.   НЕОКАЗВАНЕ НА СЪДЕЙСТВИЕ

               (24)

               В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни, или отрицателни, може да бъдат направени въз основа на наличните факти в съответствие с член 18 от основния регламент.

               (25)

               Ако се установи, че заинтересована страна е предоставила невярна или подвеждаща информация, тази информация не се взема предвид и може да се използват наличните факти.

               (26)

               Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

               (27)

               Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. Заинтересованата страна следва незабавно да се свърже с Комисията.

         Й.   ГРАФИК НА РАЗСЛЕДВАНЕТО

               (28)

               В съответствие с член 13, параграф 3 от основния регламент разследването ще бъде приключено в срок от девет месеца от датата на публикуване на настоящия регламент в Официален вестник на Европейския съюз.

         К.   ОБРАБОТКА НА ЛИЧНИ ДАННИ

               (29)

               Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета (6).

         Л.   СЛУЖИТЕЛ ПО ИЗСЛУШВАНИЯТА

               (30)

               Заинтересованите страни могат да поискат намесата на служителя по изслушванията при търговските процедури. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до досието, спорове относно поверителността на документи, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни упражняват в пълна степен правото си на защита.

               (31)

               Искането за изслушване от служителя по изслушванията следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на публикуване на настоящия регламент в Официален вестник на Европейския съюз. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.

               (32)

               Служителят по изслушванията ще предостави също така възможност да се проведе изслушване на страните, което да позволи да бъдат представени различни гледни точки и да бъдат изложени контрааргументи по въпроси, свързани, наред с другото, с наличието на промяна в модела на търговия, наличието или липсата на достатъчни основания и икономическа обосновка за тази промяна, отслабването на коригиращия ефект от съществуващите мерки, както и дъмпинга в сравнение с установената по-рано нормална стойност.

               (33)

               За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/trade/trade-policy-and-you/contacts/hearing-officer/,

         ПРИЕ НАСТОЯЩИЯ РЕГЛАМЕНТ:
   Член 1
   В съответствие с член 13, параграф 3 от Регламент (ЕО) № 1225/2009 се започва разследване с цел да се определи дали с вноса в Съюза на кристални силициеви фотоволтаични модули или панели и елементи от вида, използван в кристалните силициеви фотоволтаични модули или панели (елементите са с дебелина, непревишаваща 400 μm), понастоящем класирани в кодове по КН ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90, (кодове по ТАРИК 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033) изпратен от Малайзия и Тайван, независимо дали е с деклариран произход от Малайзия и Тайван, се заобикалят мерките, наложени с Регламент за изпълнение (ЕС) 1238/2013.
   Разследването не се отнася за вноса в Съюза на:

               —

               зарядни устройства с използване на слънчева енергия, състоящи се от по-малко от шест елемента, които са преносими и служат за захранване на устройства с електрическа енергия или за зареждане на батерии,

               —

               тънкослойни фотоволтаични продукти,

               —

               кристални силициеви фотоволтаични продукти, които са трайно вградени в електрически изделия, в случаите, когато електрическите изделия имат функция, различна от производство на електроенергия, и когато тези електрически изделия потребяват електрическата енергия, произведена от вградения фотоволтаичен елемент (или елементи) от кристален силиций,

               —

               модули или панели с изходно напрежение, непревишаващо 50 V (пост. напр.) и с изходна мощност, непревишаваща 50 W, предназначени единствено за директно използване като зарядни устройства за батерии в системи със същите характеристики на напрежението и мощността.

         Член 2
   В съответствие с член 13, параграф 3 и член 14, параграф 5 от Регламент (ЕО) № 1225/2009 митническите органи предприемат целесъобразни мерки за въвеждане на регистрационен режим по отношение на посочения в член 1 от настоящия регламент внос в Съюза.
   Срокът на регистрационния режим изтича девет месеца след датата на влизане в сила на настоящия регламент.
   Комисията може с регламент да възложи на митническите органи да прекратят регистрационния режим за вноса в Съюза на продукти, произведени от производители, които са подали искане за освобождаване от регистрация и за които е констатирано, че отговарят на условията за предоставяне на освобождаване.
   При подаването на декларация за допускане за свободно обращение във връзка с вноса на кристални силициеви фотоволтаични модули и ключови компоненти (т.е. елементи), понастоящем класирани в кодове по ТАРИК 8541409022, 8541409023, 8541409032 и 8541409033, в съответното поле от декларацията се въвеждат съответните кодове по ТАРИК и общата мощност във ватове на внасяните стоки.
   Държавите членки ежемесечно уведомяват Комисията за общата мощност във ватове за кодове по ТАРИК 8541409022, 8541409023, 8541409032 и 8541409033.
   Член 3
   1.   Въпросниците трябва да бъдат поискани от Комисията в срок от 15 дни от датата на публикуване на настоящия регламент в Официален вестник на Европейския съюз.
   2.   Ако представените от заинтересованите страни изложения трябва да бъдат взети предвид по време на разследването, страните трябва да заявят своя интерес пред Комисията, като се свържат с нея, представят становищата си в писмена форма и подадат попълнения въпросник или всяка друга информация в срок от 37 дни от датата на публикуване на настоящия регламент в Официален вестник на Европейския съюз, освен ако не е посочено друго.
   3.   Производителите от Малайзия и Тайван, които искат освобождаване от регистрационен режим на вноса или от мерките, трябва да представят надлежно подкрепено с доказателства искане за това в същия 37-дневен срок.
   4.   Заинтересованите страни могат също така да поискат да бъдат изслушани от Комисията в същия 37-дневен срок.
   5.   Информация, предоставена на Комисията за целите на разследванията за търговска защита, която е обект на авторски права, може да се използва само след разрешение от носителя на авторското право. Преди да представят на Комисията информация и/или данни, които са предмет на авторски права на трета страна, заинтересованите страни трябва да поискат специално разрешение от носителя на авторското право, с което изрично се позволява: а) Комисията да използва информацията и данните за целите на настоящата процедура за търговска защита, включително да ги публикува в Официален вестник на Европейския съюз, и б) информацията и/или данните да бъдат предоставени на заинтересованите страни по настоящото разследване.
   6.   Всички писмени изявления, включително информацията, изисквана съгласно настоящия регламент, попълнените въпросници и кореспонденцията, предоставени от заинтересованите страни на поверителна основа, се обозначават с „Limited“ (7). Когато изискват предоставената информация да бъде третирана като поверителна заинтересованите страни трябва да представят достатъчно причини за това по смисъла на член 19, параграф 1 от Регламент (ЕО) № 1225/2009.
   7.   В съответствие с член 19, параграф 2 от Регламент (ЕО) № 1225/2009 от заинтересованите страни, предоставящи обозначена с „Limited“ информация, се изисква да представят неповерителни резюмета, обозначени с „For inspection by interested parties“. Тези резюмета трябва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако заинтересована страна, която предоставя поверителна информация, не представи нейно неповерително резюме в изисквания формат и с необходимото качество, тази информация може да не бъде взета предвид, освен ако заинтересованите страни докажат, че информацията не може да бъде резюмирана. В тези изключителни случаи се декларират причините, поради които информацията не подлежи на обобщаване.
   8.   Заинтересованите страни се приканват да правят всички изявления и да подават всички искания по електронна поща, включително сканирани пълномощни и удостоверения, с изключение на обемни отговори, които трябва да бъдат предадени на CD-ROM или DVD на ръка или с препоръчана поща. Чрез използването на електронна поща заинтересованите страни изразяват съгласието си с правилата, приложими за подаване на изявления в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ, СВЪРЗАНИ С ТЪРГОВСКА ЗАЩИТА“, публикуван на уебсайта на Генерална дирекция „Търговия“: http://trade.ec.europa.eu/doclib/docs/2011/june/tradoc_148003.pdf. Заинтересованите страни трябва да посочат своето име, адрес, номер на телефон и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително и принципите, които се прилагат по отношение на изявленията, подадени по електронна поща, заинтересованите страни могат да направят справка с указанията за комуникация със заинтересованите страни, посочени по-горе.
   9.   Адрес на Комисията за кореспонденция:

               European Commission

               Directorate-General for Trade

               Directorate H

               Office: CHAR 04/039

               1040 Brussels

               BELGIUM

               Електронна поща: TRADE-SP-AC-DUMPING-MY-TW@ec.europa.eu

         Член 4
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 май 2015 година.

            За Комисията

            Председател

         Jean-Claude JUNCKER

      (1)  ОВ L 343, 22.12.2009 г., стр. 51.

      (2)  Регламент за изпълнение (ЕС) № 1238/2013 на Съвета от 2 декември 2013 г. за налагане на окончателно антидъмпингово мито и окончателно събиране на временното мито, наложено върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република (ОВ L 325, 5.12.2013 г., стр. 1).

      (3)  В съответствие с член 143 от Регламент (ЕИО) № 2454/93 на Комисията, отнасящ се до прилагането на Митническия кодекс на Общността, се счита, че лицата са свързани само ако: а) едното лице е служител или управител в предприятието на другото лице; б) са юридически признати търговски партньори; в) са работодател и служител; г) което и да е лице пряко или косвено притежава, контролира или държи 5 % или повече от свободно прехвърлимите дялове или акции с право на глас във всяко от предприятията; д) едното лице пряко или косвено контролира другото; е) двете лица са пряко или косвено контролирани от трето лице; ж) двете лица заедно контролират пряко или косвено трето лице; или з) са членове на едно и също семейство. Лицата се смятат за членове на едно и също семейство само ако се намират в едно от следните отношения: i) съпруг и съпруга, ii) родител и дете, iii) брат и сестра (пълнокръвни или еднокръвни/едноутробни), iv) дядо/баба и внуци, v) чичо (вуйчо, свако)/леля (стринка) и племеници, vi) тъст, тъща, свекър, свекърва и зет или снаха, vii) зет (шурей) и снаха (зълва, балдъза и пр.) (ОВ L 253, 11.10.1993 г., стр. 1). В този контекст „лице“ означава всяко физическо или юридическо лице.

      (4)  При все това, дори ако производителите са свързани по смисъла на горепосоченото с дружества, по отношение на които се прилагат съществуващите мерки, може да им бъде предоставено освобождаване, ако липсват доказателства, че отношенията с дружествата, по отношение на които се прилагат съществуващите мерки, са установени или използвани за заобикаляне на тези мерки.

      (5)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

      (6)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (7)  Документ, който е обозначен с „Limited“, се счита за поверителен в съответствие с член 19 от Регламент (ЕО) № 1225/2009 на Съвета (ОВ L 343, 22.12.2009 г., стр. 51) и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).


title: Регламент за изпълнение (ЕС) 2017/337 на Комисията от 27 февруари 2017 година за изменение на Регламент (ЕО) № 1375/2007 относно вноса на остатъци от производството на царевично нишесте от Съединените американски щати

text:
               28.2.2017

               BG

               Официален вестник на Европейския съюз

               L 50/42

         РЕГЛАМЕНТ ЗА ИЗПЪЛНЕНИЕ (ЕС) 2017/337 НА КОМИСИЯТА
   от 27 февруари 2017 година
   за изменение на Регламент (ЕО) № 1375/2007 относно вноса на остатъци от производството на царевично нишесте от Съединените американски щати
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 178 от него,
   като има предвид, че:

               (1)

               В Регламент (ЕО) № 1375/2007 на Комисията (2) са залегнали разпоредби, които да гарантират, че остатъците от производството на царевично нишесте, внасяни от Съединените американски щати, съответстват на договорената тарифна дефиниция. Приложение I към посочения регламент съдържа образец на сертификат за съответствие, издаван от мелничната промишленост за смилане по мокър способ в Съединените щати.

               (2)

               Дружеството, което потвърждава получаването на сертификатите от производителите и издава сертификат за съответствие, е сменено. Поради това наименованието на дружеството върху сертификата за съответствие трябва да бъде съответно изменено.

               (3)

               Следва да се установи съответна разпоредба, за да може да се използват сертификатите, издадени преди датата на влизане в сила на настоящия регламент.

               (4)

               Поради това Регламент (ЕО) № 1375/2007 следва да бъде съответно изменен.

               (5)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   В приложение I към Регламент (ЕО) № 1375/2007 образецът на сертификата за съответствие („Certificate of Conformity“) се заменя с образеца в приложението към настоящия регламент.
   Член 2
   Сертификатите, издадени в съответствие с Регламент (ЕО) № 1375/2007 преди датата на влизане в сила на настоящия регламент, остават валидни.
   Член 3
   Настоящият регламент влиза в сила на седмия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 февруари 2017 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Регламент (ЕО) № 1375/2007 на Комисията от 23 ноември 2007 г. относно вноса на остатъци от производството на царевично нишесте от Съединените американски щати (ОВ L 307, 24.11.2007 г., стр. 5).

      ПРИЛОЖЕНИЕ


title: Регламент за изпълнение (ЕС) № 110/2013 на Комисията от 6 февруари 2013 година за вписване на наименование в регистъра на защитените наименования за произход и защитените географски указания (Gruyère (ЗГУ)

text:
               7.2.2013

               BG

               Официален вестник на Европейския съюз

               L 36/1

         РЕГЛАМЕНТ ЗА ИЗПЪЛНЕНИЕ (ЕС) № 110/2013 НА КОМИСИЯТА
   от 6 февруари 2013 година
   за вписване на наименование в регистъра на защитените наименования за произход и защитените географски указания (Gruyère (ЗГУ)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 3, буква б) от него,
   като има предвид, че:

               (1)

               В съответствие с член 6, параграф 2 от Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2) заявката за регистрация на наименованието „Gruyère“ като защитено географско указание (ЗГУ), подадена от Франция, бе публикувана в Официален вестник на Европейския съюз
                   (3).

               (2)

               Австралия, Нова Зеландия, както и U.S. Dairy Export Council, съвместно с американската National Milk Producers Federation, подадоха декларации за възражение срещу регистрирането съгласно член 7, параграф 2 от Регламент (ЕО) № 510/2006. Възраженията бяха счетени за допустими въз основа на член 7, параграф 3 от посочения регламент.

               (3)

               Декларациите за възражение се отнасят до неспазването на изискванията, посочени в член 2 от Регламент (ЕО) № 510/2006, и по-конкретно до факта, че наименованието не съдържа препратка към географски район. Също така бе изтъкнат родовият характер на наименованието, както и вредите, които неговото регистриране би причинило на наименованията, търговските марки или продуктите, чието законно предлагане на пазара предхожда най-малко с пет години датата на публикацията, предвидена в член 6, параграф 2. Наред с това в декларациите за възражение се посочва, че регистрацията на въпросното наименование би била несъвместима с разпоредбите на член 3, параграф 3 от Регламент (ЕО) № 510/2006.

               (4)

               С писма от 23 май 2011 г. Комисията прикани Франция и страните, изказали възражения срещу регистрацията, да потърсят съгласие помежду си.

               (5)

               Тъй като не бе постигнато съгласие в рамките на предвидения срок, Комисията следва да приеме решение.

               (6)

               Що се отнася до твърденията, че наименованието „Gruyère“ не съответства на член 2 от Регламент (ЕО) № 510/2006, следва да се поясни, че то е традиционно име по смисъла на член 2, параграф 2 от Регламент (ЕО) № 510/2006, поради което отговаря на условията за регистрация.

               (7)

               Страните, подали декларации за възражение, са представили редица аргументи, които, според тях, доказват родовия характер на въпросното наименование. Ясно е обаче, че включването на дадено понятие в приложение Б към Конвенцията от Стреза от 1951 г. не означава, че въпросното понятие се превръща ipso facto в родово. Тъй като тарифните кодове или другите аналогични разпоредби, свързани с наименованието „Gruyère“, се отнасят до въпроси от специфичен митнически характер, те нямат никакво отношение към защитата на правата на интелектуална собственост или защитата на потребителите. Наред с това представените данни, засягащи по-специално производството на „Gruyère“ извън Европейския съюз, не са от значение предвид принципа на териториалност, според който родовият характер следва да се оценява във връзка с територията на ЕС.

               (8)

               Регистрацията на наименования, които са омоними, е разрешена, при условие че наименованието, регистрирано впоследствие, се различава в достатъчна степен от това, което вече е защитено. В съответствие с общата декларация, приложена към Споразумението между Европейския съюз и Конфедерация Швейцария относно закрилата на наименованията за произход и на географските указания (4), бе потърсено становището на Франция и Швейцария с цел да се установят допълнителните мерки за етикетиране, които се изискват, за да се предотврати заблуждаването на потребителите.

               (9)

               В резултат на това становище бе сметнато за необходимо държавата на произход — в този случай Франция — да бъде посочена върху етикетите в същото зрително поле, в което е наименованието „Gruyère“, и с шрифт със същата големина. Наред с това следва да се забрани използването върху етикетите на знамена, емблеми, знаци или други графични изображения, ако то може да създаде заблуждение у потребителите, най-вече по отношение на характеристиките или произхода на продукта.

               (10)

               Предвид изложеното по-горе наименованието „Gruyère“ следва да бъде вписано в регистъра на защитените наименования за произход и защитените географски указания.

               (11)

               Регистрацията на наименованието „Gruyère“ от страна на Франция по силата на настоящия регламент не поставя под въпрос нито предоставянето, нито продължителността на преходния период от пет години, посочен в член 8, параграф 3 от споразумението между Европейския съюз и Конфедерация Швейцария.

               (12)

               Предвидените в настоящия регламент мерки са в съответствие със становището на Постоянния комитет за защитени географски указания и наименования за произход,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието, посочено в приложението към настоящия регламент.
   Член 2
   Етикетите, съдържащи наименованието, посочено в приложението към настоящия регламент, указват съответната държава на произход в същото зрително поле и с букви със същата големина като използваните за наименованието.
   Забранява се използването върху етикетите на знамена, емблеми, знаци или други графични изображения, което може да създаде заблуждение у потребителите, най-вече по отношение на характеристиките или произхода на продукта.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 февруари 2013 година.

            За Комисията

            Председател

         José Manuel BARROSO

      (1)  ОВ L 343, 14.12.2012 г., стр. 1.

      (2)  ОВ L 93, 31.3.2006 г., стр. 12.

      (3)  ОВ C 298, 4.11.2010 г., стр. 14.

      (4)  ОВ L 297, 16.11.2011 г., стр. 3.

      ПРИЛОЖЕНИЕ
      Предназначени за консумация от човека земеделски продукти, посочени в приложение I към Договора:

         Клас 1.3.   Сирена

      ФРАНЦИЯ
      Gruyère (ЗГУ)


title: Регламент за изпълнение (ЕС) 2015/964 на Комисията от 22 юни 2015 година за определяне на количествата, които следва да бъдат добавени към определените за подпериода от 1 октомври до 31 декември 2015 г. количества в рамките на тарифните квоти, открити по силата на Регламент (ЕО) № 442/2009 в сектора на свинското месо

text:
               23.6.2015

               BG

               Официален вестник на Европейския съюз

               L 157/34

         РЕГЛАМЕНТ ЗА ИЗПЪЛНЕНИЕ (ЕС) 2015/964 НА КОМИСИЯТА
   от 22 юни 2015 година
   за определяне на количествата, които следва да бъдат добавени към определените за подпериода от 1 октомври до 31 декември 2015 г. количества в рамките на тарифните квоти, открити по силата на Регламент (ЕО) № 442/2009 в сектора на свинското месо
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 188 от него, параграфи 2 и 3,
   като има предвид, че:

               (1)

               С Регламент (ЕО) № 442/2009 на Комисията (2) се откриват годишни тарифни квоти за внос на продукти от сектора на свинското месо. Квотите, посочени приложение I, част Б от посочения регламент, се управляват по метода на едновременната проверка на заявленията.

               (2)

               Количествата, за които се отнасят заявленията за лицензии за внос, подадени от 1 до 7 юни 2015 г. за подпериода от 1 юли до 30 септември 2015 г., са по-ниски от наличните количества. Поради това е целесъобразно да се определят количествата, за които не са били подадени заявления, и тези количества да бъдат добавени към определените за следващия квотен подпериод количества.

               (3)

               За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   По отношение на количествата, за които се отнасят подадените по силата на Регламент (ЕО) № 442/2009 заявления за лицензии за внос за подпериода от 1 октомври до 31 декември 2015 г., се прилага коефициентът на разпределение, посочен в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 юни 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  Регламент (ЕО) № 442/2009 на Комисията от 27 май 2009 г. относно откриване и управление на тарифни квоти на Общността в сектора на свинското месо (ОВ L 129, 28.5.2009 г., стр. 13).

      ПРИЛОЖЕНИЕ

                  Пореден номер

                  Незаявени количества, които следва да бъдат добавени към наличните количества за подпериода от 1 октомври до 31 декември 2015 г.
                  (в kg)

                  09.4038

                  8 581 250

                  09.4170

                  1 230 500

                  09.4204

                  1 156 000


title: Регламент за изпълнение (ЕС) № 1350/2011 на Комисията от 20 декември 2011 година за временно суспендиране на митата за внос на някои зърнени култури за 2011—2012 пазарна година

text:
               21.12.2011

               BG

               Официален вестник на Европейския съюз

               L 338/27

         РЕГЛАМЕНТ ЗА ИЗПЪЛНЕНИЕ (ЕС) № 1350/2011 НА КОМИСИЯТА
   от 20 декември 2011 година
   за временно суспендиране на митата за внос на някои зърнени култури за 2011—2012 пазарна година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 187 във връзка с член 4 от него,
   като има предвид, че:

               (1)

               С оглед улесняване на снабдяването на общностния пазар със зърнени храни през първите месеци на 2011—2012 пазарна година с Регламент за изпълнение (ЕС) № 633/2011 (2) на Комисията бяха суспендирани до 31 декември 2011 г. митата за тарифните квоти за внос на мека пшеница с ниско и средно качество и на фуражен ечемик, открити съответно с Регламент (ЕО) № 1067/2008 (3) и Регламент (ЕО) № 2305/2003 (4) на Комисията.

               (2)

               Тенденциите на пазара на зърнени култури в Европейския съюз за края на следващата пазарна 2011—2012 година показват, че фиксираните цени ще се запазят предвид ниския обем на запасите и актуалните оценки на Комисията за количествата, които действително ще бъдат на разположение от реколтата през 2011 година. Следователно с оглед улесняване поддържането на потоците от внос, необходими за равновесието на пазара на Съюза, е необходимо да се гарантира запазване на политиката на внос на зърнени култури, като се запази суспендирането на митата върху вноса в рамките на 2011—2012 пазарна година за тарифните квоти за внос, които понастоящем се ползват от тази мярка, до 30 юни 2012 година.

               (3)

               Освен това следва да не се санкционират операторите, когато е започнало превозването на зърнените продукти за внос в Съюза. В тази връзка следва да се вземе предвид времето за превоз и да се даде възможност на операторите да осъществят допускането за свободно обращение на зърнените култури съгласно режима за суспендиране на митата, предвиден с настоящия регламент, за всички продукти, чийто директен превоз към Съюза е започнал най-късно на 30 юни 2012 г. Освен това следва да се определи какво доказателство трябва да бъде представено за доказване на директния превоз към Съюза и на датата, на която е започнал този превоз.

               (4)

               С цел да се осигури ефикасното управление на процедурата по издаването на лицензии за внос считано от 1 януари 2012 г., настоящият регламент следва да влезе в сила в деня след публикуването му в Официален вестник на Европейския съюз.

               (5)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   1.   Прилагането на вносните мита за продуктите, попадащи под код по КН 1001 99 00, с качество, различно от високото качество, определено в приложение II към Регламент (ЕС) № 642/2010 (5) на Комисията, и под код по КН 1003, се суспендира временно за 2011/2012 пазарна година за целия внос, извършен в рамките на тарифните квоти с намалено мито, открити с регламенти (ЕО) № 1067/2008 и (ЕО) № 2305/2003.
   2.   Когато превозът на зърнените култури, посочени в параграф 1 от настоящия член, се извършва директно към Съюза и е започнал най-късно на 30 юни 2012 г., временното суспендиране на митата по силата на настоящия регламент продължава да се прилага за допускането за свободно обращение на съответните продукти.
   Задоволително за компетентните органи доказателство за директен превоз към Съюза и за датата, на която е започнал този превоз, се представя въз основа на оригинала на транспортния документ.
   Член 2
   Настоящият регламент влиза в сила в деня след публикуването му в Официален вестник на Европейския съюз.
   Регламентът се прилага от 1 януари 2012 г. до 30 юни 2012 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 декември 2011 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 170, 30.6.2011 г., стр. 19.

      (3)  ОВ L 290, 31.10.2008 г., стр. 3.

      (4)  ОВ L 342, 30.12.2003 г., стр. 7.

      (5)  ОВ L 187, 21.7.2010 г., стр. 5.


title: Регламент за изпълнение (ЕС) № 855/2014 на Комисията от 4 август 2014 година за одобрение на несъществено изменение в спецификацията на название, вписано в Регистъра на защитените наименования за произход и на защитените географски указания [Robiola di Roccaverano (ЗНП)]

text:
               7.8.2014

               BG

               Официален вестник на Европейския съюз

               L 234/1

         РЕГЛАМЕНТ ЗА ИЗПЪЛНЕНИЕ (ЕС) № 855/2014 НА КОМИСИЯТА
   от 4 август 2014 година
   за одобрение на несъществено изменение в спецификацията на название, вписано в Регистъра на защитените наименования за произход и на защитените географски указания [Robiola di Roccaverano (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 53, параграф 2, втора алинея от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявката на Италия за одобрение на изменение в спецификацията на защитеното наименование за произход „Robiola di Roccaverano“, регистрирано по силата на Регламент (ЕО) № 1107/96 на Комисията (2), изменен с регламенти (ЕО) № 1263/96 (3) и (ЕО) № 217/2011 (4) на Комисията.

               (2)

               Целта на заявлението е да се измени спецификацията по отношение на температурата в помещенията за зреене.

               (3)

               Комисията проучи въпросното изменение и стигна до заключението, че то е обосновано. Тъй като по смисъла на член 53, параграф 2, трета алинея от Регламент (ЕС) № 1151/2012 изменението е несъществено, Комисията може да го одобри, без да прибягва до процедурата, описана в членове 50 — 52 от посочения регламент,

         ПРИЕ НАСТОЯЩИЯ РЕГЛАМЕНТ:
   Член 1
   Спецификацията на защитеното наименование за произход „Robiola di Roccaverano“ се изменя в съответствие с приложение I към настоящия регламент.
   Член 2
   Консолидираният единен документ, в който се посочват основните елементи на спецификацията, е поместен в приложение II към настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 август 2014 година.

            За Комисията,

            от името на председателя,

         Ferdinando NELLI FEROCI

            Член на Комисията

      (1)  ОВ L 343, 14.12.2012 г., стр. 1.

      (2)  ОВ L 148, 21.6.1996 г., стр. 1.

      (3)  ОВ L 163, 2.7.1996 г., стр. 19.

      (4)  ОВ L 59, 4.3.2011 г., стр. 19.

      ПРИЛОЖЕНИЕ I
      В спецификацията на защитеното наименование за произход „Robiola di Roccaverano“ се одобрява следното изменение:
      Изречението, включено в раздела относно метода на производство от спецификацията: „Естественото зреене на продукта се осъществява чрез съхраняване на пресния продукт в специални помещения в продължение на най-малко три дни след поставянето му във формите при температура между 15 и 20°“ е премахнато. Промяната е необходима, за да бъдат удовлетворени производителите, тъй като те често използват едно и също помещение както за производството, за което са необходими температури между 20 и 24° така и за предварителното сушене. Много е трудно да се поддържат различни температури в едно и също помещение и в резултат на това ограничение по-малките мандри биват ощетявани. Искането за изменение се обосновава на направените през годините констатации, показващи, че ограничението, което ще бъде премахнато, не оказва влияние върху характеристиките на сиренето.

      ПРИЛОЖЕНИЕ II
      КОНСОЛИДИРАН ЕДИНЕН ДОКУМЕНТ
      Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1)

      „ROBIOLA DI ROCCAVERANO“
      ЕО №: IT-PDO-0317-01185 — 11.12.2013
      ЗГУ ( ) ЗНП (X)
      1.   Наименование

      „Robiola di Roccaverano“
      2.   Държава членка или трета държава

      Италия
      3.   Описание на земеделския или хранителен продукт

      3.1.   Вид продукт

      Клас 1.3. — Сирена
      3.2.   Описание на продукта, за който се отнася наименованието от точка 1

      „Robiola di Roccaverano“ ЗНП се произвежда през цялата година; то представлява сирене — прясно, подложено на узряване или отлежало, което се добива от подсирено мляко.
      ЗНП „Robiola di Roccaverano“ има цилиндрична форма с плоски основи и заоблени ръбове, с леко изпъкнала странична стена. Диаметърът на основите е между 10 и 14 cm, височината на страничната стена е от 2,5 до 4 cm. Теглото на питата варира между 250 и 400 грама. Тези параметри се отнасят за продукт, който е в последния стадий на минималния период на зреене.
      Сравнителните показатели за „Robiola di Roccaverano“ във връзка със съдържанието на мазнини, протеинови вещества и пепел на третия ден в процеса на зреене са, както следва:

                  Мазнини: най-малко 40 % в сухото вещество

                  Протеинови вещества: най-малко 34 % в сухото вещество

                  Пепел: най-малко 3 % в сухото вещество.

            Вкусово-ароматните характеристики на сиренето „Robiola di Roccaverano“ в зависимост от степента на зрялост се различават, както следва:

                  В периода от четвъртия до десетия ден на зреенето пресният продукт има кора, която може да е покрита с тънък естествен слой плесен или напълно да отсъства. Външният му вид е млечнобял или бледожълт, а вътрешността е млечнобяла на цвят. Консистенцията е мека и кремообразна, а вкусът и ароматът му — деликатен, наситен и/или леко кисел.

                  На единадесетия ден от зреенето отлежалият продукт е с кора, покрита с тънък естествен слой плесен. Външният му вид бива кремавобял, бледожълт или леко червеникав, а вътрешността е с млечнобял цвят. Консистенцията е мека, леко плътна при удължаване на времето на зреене или кремообразна непосредствено под ароматната кора.

            Сиренето „Robiola di Roccaverano“ е с отличителен вкус и аромат, а в процеса на зреене то става пикантно.
      3.3.   Суровини (само за преработени продукти)

      За производството на „Robiola di Roccaverano“ е необходимо да се използва сурово пълномаслено козе мляко от породите Roccaverano и Camosciata Alpina или техни кръстоски, овче от породата Pecora delle Langhe и краве от породите Piemontese и Bruna Alpina или техните кръстоски, добито единствено в производствения район, в следните съотношения: сурово пълномаслено козе мляко— чисто или смесено, но не по-малко от 50 %, и сурово пълномаслено краве и/или овче мляко с максимално съдържание не повече от 50 %, добито при последователно доене, извършено в интервал между 24 и 48 часа.
      3.4.   Фураж (само за продукти от животински произход)

      Овцете и козите се водят на паша в периода между 1 март и 30 ноември, дават им се също така и свежи и/или сухи фуражи, зърнени фуражи, фуражи от бобови и маслодайни растения и продуктите от тяхната преработка. Ливадните, ливадно-пасищните и горските площи трябва да са вписани в регистър, воден от контролния орган. Кравите се хранят на паша и със свежи и/или сухи фуражи, зърнени фуражи, фуражи от бобови и маслодайни растения и продуктите от тяхната преработка.
      Над 80 % от фуражите за изхранване на всички животни трябва да са добити в производствения район. Употребата на царевичен силаж и на фураж не е разрешена. Животинската храна в никакъв случай не бива да съдържа генетично модифицирани организми. Употребата на мляко, добито от интензивно отглеждани животни, не е разрешена.
      3.5.   Специфични етапи на производството, които трябва да бъдат извършени в определения географски район

      Стопанствата, чието мляко се използва за производството на „Robiola di Roccaverano“, трябва да се намират в определения географски район.
      Същото се отнася и до млекодобива, преработката и зреенето.
      3.6.   Специфични правила за рязане, настъргване, опаковане и др.

      Операциите по опаковането следва да се извършват в производствения район, тъй като сиренето е с прясна и мека консистенция, а липсата на кора води до опасност от обезводняване и окисляване на сиренето, както и до изменения на липидния компонент. Освен това не е възможно нанасянето на незаличима маркировка по време на производството, тъй като сиренето няма кора.
      3.7.   Специфични правила за етикетиране

      При пускането на пазара за консумация върху сиренето трябва да е поставен самозалепващ се стикер, който да запечатва опаковката и върху който да фигурира логото на защитеното наименование, представляващо стилизирана буква „R“. В графичния символ на стилизирана главна буква „R“ в кафяв цвят е изобразена кула с надвиснали зъбери, вдъхновена от историческата кула в община Roccaverano; окото на буквата „R“ представлява пита „Robiola di Roccaverano“, а на крачето под нея има цветен фриз в светлозелено/жълто, който напомня за ливадите и типичните извивки на хълмовете на Langa. Всичко това е вместено в кръгъл венец в тъмнозелено, върху който е разположен бял надпис с главни букви „ROBIOLA DI ROCCAVERANO“, а долу в средата е изобразено малко стилизирано бяло цвете. Цялото лого е отпечатано на бял фон. В основата на логото на защитеното наименование се поставя идентификационният код на стопанството производител и поредният номер на етикета: фон в цвят охра се използва за сирене „Robiola di Roccaverano“, произведено само от козе мляко, а белият фон — за произведеното от мляко смес. На етикета задължително се посочват различните проценти на използваното мляко. Всяка отделна пита се пуска на пазара за консумация цяла, опакована и затворена с печат.
      4.   Кратко определение на географския район

      Географският район обхваща административната територия на следните общини: провинция Asti — Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole et Vesime; провинция d'Alexandrie — Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato и територията на община Cartosio, разположена на левия бряг на потока Erro.
      5.   Връзка с географския район

      5.1.   Специфична характеристика на географския район

      Почвата е глинеста с мергелна основа, на някои места наместването на земните пластове е довело до образуване на характерни делувиални почви с изключително дълбок глинен пласт и висок воден капацитет, със силно изразен коефициент на плодородие. Климатът е типичен континентален, характеризиращ се със силни студове, обилни снеговалежи, често редуване през зимата на замръзване и размразяване, рязко преминаване към високи летни температури към края на юни. Атмосферните валежи варират в тесен диапазон, а средногодишното количество на валежите от дъжд е 300 mm с най-ниски стойности през пролетно-летния сезон, поради което може да се случат години на голяма суша. Тази почвено-климатична среда определя развитието на голямо количество типични фуражни растения, растящи по ливадите и пасищните ливади. Това са ливади с разнородна растителност, сред която преобладават тревни растения (около 75 %) и бобови растения (около 25 %), към който трябва да добавим и многобройни ароматни и медицински растения. Основните тревни растения са: райграс (Lolium spp.), ежова главица (Dactylis glomerata), власатка (Festuca spp.), метлица (Poa spp.), миризливка и др. Основните бобови растения включват: планинска детелина (Trifolium montanum), обикновен звездан (Lotus corniculatus), равнец (Achillea spp.) и др. Сред подправките и ароматните треви освен миризливката трябва да се споменат и всички растения от семейство Сенникоцветни, като див морков (Daucus carota carota), кардун (Cirsium arvense), салвия (Salvia officinalis), лавандула (Lavandula latifolia), много видове мащерка (Thymus spp.), седефче (Ruta graveolens), шипка (Rosa canina canina) и др. От тази фуражна смесица, където хранителните вещества са естествено балансирани — като съотношение на въглехидрати—протеини—витамини, се получава висококачествен фураж за стадата от овце и кози, както и за едрите преживни животни. Овцете и козите излизат на паша и в горите, които не само предпазват земята, но и служат като защита на животните от големите горещини през летния сезон.
      5.2.   Специфична характеристика на продукта

      Сирене с малък размер и мека вътрешност, без кора. Отличава се със своята бяла вътрешност и консистенция без дупки, която варира от мека и наситена до плътна и хомогенна. Топящо се в устата, сиренето оставя приятен вкус, а послевкусът му на зелена трева и билки прелива в по-наситен и пикантен вкус, който напомня на печени лешници и кози аромат.
      5.3.   Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

      Характерният вкус и аромат на „Robiola di Roccaverano“ се дължат на качеството на суровото мляко, което се използва. Качеството на млякото е следствие от високото качество на храната на животните.
      Специфичните характеристики на растителността, както и нейните аромати и миризми впоследствие преминават и в млякото, поради което сиренето „Robiola di Roccaverano“ придобива аромат, отличаващ го от всички останали сирена.
      В един ръкопис от 1899 г., подписан от свещеника Pistone, се разказва историята на енорията Roccaverano и прилежащите ѝ части от 960 до 1860 г. Сред интересните от политически аспект исторически сведения фигурират и данни от икономически характер, които изтъкват значението на сиренето „Robiola“, като например фактът, че в община Roccaverano се провеждат пет панаира годишно. По повод панаирите се продава за износ „изключителното сирене „Robiola““. Изрично се упоменава износът, тъй като още по онова време сиренето „Robiola“ е било известно не само в Италия, а и във Франция. Става ясно, че още тогава сиренето „Robiola“ не е било считано за обикновено сирене, защото е притежавало характеристики, отличаващи го от останалите сирена. Сиренето „Robiola“, произвеждано на занаятчийско ниво, се съхранява дори до 6 месеца в стъклени съдове с олио или като се оставят калъпите в сламата.

         Препратка към публикуваната спецификация

      [член 5, параграф 7 от Регламент (ЕО) № 510/2006]
      Настоящата администрация е започнала националната процедура за възражение, като е публикувала предложението за промяна на „Robiola di Roccaverano“ в Официален вестник на Италианската република, бр. 160 от 10 юли 2013 г.
      Консолидираният текст на спецификацията на продукта е публикуван на следния уебсайт: http://www.politicheagricole.it/flex/cm/pages/ServeBLOB.php/L/IT/IDPagina/3335
      а също и
      на началната страница на сайта на Министерството на политиката в областта на земеделието, храните и горското стопанство (www.politicheagricole.it), като се избере рубриката „Qualità e sicurezza“ (горе вдясно на екрана), а след това — рубриката „Disciplinari di Produzione all'esame dell'UE“ [Спецификации, представени за проучване от ЕС].

         (1)  ОВ L 93, 31.3.2006 г., стр. 12. Заменен с Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1).


title: Регламент за изпълнение (ЕС) 2015/2380 на Комисията от 16 декември 2015 година за изменение на Регламент (ЕО) № 1484/95 по отношение на определянето на представителните цени в секторите на птичето месо, яйцата и яйчния албумин

text:
               18.12.2015

               BG

               Официален вестник на Европейския съюз

               L 332/50

         РЕГЛАМЕНТ ЗА ИЗПЪЛНЕНИЕ (ЕС) 2015/2380 НА КОМИСИЯТА
   от 16 декември 2015 година
   за изменение на Регламент (ЕО) № 1484/95 по отношение на определянето на представителните цени в секторите на птичето месо, яйцата и яйчния албумин
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 183, буква б) от него,
   като взе предвид Регламент (ЕС) № 510/2014 на Европейския парламент и на Съвета от 16 април 2014 г. за определяне на търговския режим, приложим за някои стоки, получени от преработката на селскостопански продукти, и за отмяна на регламенти (ЕО) № 1216/2009 и (ЕО) № 614/2009 на Съвета (2), и по-специално член 5, параграф 6, буква а) от него,
   като има предвид, че:

               (1)

               С Регламент (ЕО) № 1484/95 на Комисията (3) се определят правилата за прилагане на системата на допълнителни вносни мита и представителните цени в секторите на птичето месо и яйцата, както и за яйчния албумин.

               (2)

               Редовната проверка на данните, на които се основава определянето на представителните цени за продуктите от секторите на птичето месо и яйцата, както и за яйчния албумин, показва, че се налага да бъдат променени представителните цени при внос на някои продукти, като се има предвид разликата в цените в зависимост от произхода.

               (3)

               Регламент (ЕО) № 1484/95 следва да бъде съответно изменен.

               (4)

               С оглед на необходимостта да се осигури възможно най-бързото прилагане на тази мярка след предоставянето на актуализираните данни, настоящият регламент следва да влезе в сила в деня на публикуването му,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 1484/95 се заменя с текста в приложението към настоящия регламент.
   Член 2
   Настоящия регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 декември 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 150, 20.5.2014 г., стр. 1.

      (3)  Регламент (ЕО) № 1484/95 на Комисията от 28 юни 1995 г. относно определяне на подробни правила за прилагане на системата на допълнителни вносни мита и относно фиксиране на представителни цени в секторите птиче месо и яйца и за яйчен албумин, и за отмяна на Регламент № 163/67/ЕИО (ОВ L 145, 29.6.1995 г., стр. 47).

      ПРИЛОЖЕНИЕ

            „ПРИЛОЖЕНИЕ I

                        Код по КН

                        Описание на стоките

                        Представителна цена
                        (в ЕUR/100 kg)

                        Гаранция, посочена в член 3
                        (в ЕUR/100 kg)

                        Произход (1)

                        0207 12 10

                        Неразфасовани замразени „пилета 70 %“

                        130,1

                        0

                        AR

                        0207 12 90

                        Неразфасовани замразени „пилета 65 %“

                        154,5
                        145,7

                        0
                        0

                        AR
                        BR

                        0207 14 10

                        Обезкостени замразени разфасовки от петли или кокошки

                        286,0
                        197,1
                        343,8
                        219,0

                        4
                        32
                        0
                        24

                        AR
                        BR
                        CL
                        TH

                        0207 27 10

                        Обезкостени замразени разфасовки от пуйки

                        329,9
                        244,7

                        0
                        16

                        BR
                        CL

                        0408 91 80

                        Яйца без черупки, сушени

                        431,0

                        0

                        AR

                        1602 32 11

                        Приготвени храни от петли или кокошки без топлинна обработка

                        225,1

                        19

                        BR

         (1)  Номенклатура на държавите съгласно Регламент (ЕО) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „друг произход“.“


title: Регламент за изпълнение (ЕС) 2015/1974 на Комисията от 8 юли 2015 година за определяне на честотата и формата на докладването на нередности във връзка с Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, в съответствие с Регламент (ЕС) 1303/2013 на Европейския парламент и на Съвета

text:
               10.11.2015

               BG

               Официален вестник на Европейския съюз

               L 293/20

         РЕГЛАМЕНТ ЗА ИЗПЪЛНЕНИЕ (ЕС) 2015/1974 НА КОМИСИЯТА
   от 8 юли 2015 година
   за определяне на честотата и формата на докладването на нередности във връзка с Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, в съответствие с Регламент (ЕС) 1303/2013 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (1), и по-специално член 122, параграф 2, шеста алинея от него,
   като има предвид, че:

               (1)

               Държавите членки са задължени да докладват за нередности в съответствие с член 122, параграф 2 от Регламент (ЕС) № 1303/2013 и в съответствие с разпоредбите на Делегиран регламент (ЕС) 2015/1970 на Комисията (2).

               (2)

               Финансовите интереси на Съюза следва да се защитават по един и същ начин независимо от фонда, използван за постигане на целите, за които той е създаден. За тази цел с Регламент (ЕС) № 1303/2013, както и с регламенти (ЕС) № 1306/2013 (3), (ЕС) № 223/2014 (4) и (ЕС) № 514/2014 на Европейския парламент и на Съвета (5) Комисията се оправомощава да приема правила за докладването на нередности. За да се гарантира, че едни и същи правила се прилагат спрямо всички фондове, чието функциониране се урежда от тези регламенти, е необходимо настоящият регламент да съдържа идентични разпоредби с регламенти за изпълнение (ЕС) 2015/1975 (6), (ЕС) 2015/1976 (7) и (ЕС) 2015/1977 (8) на Комисията.

               (3)

               С цел да се осигурят ефективен анализ и ефективно цялостно управление на случаите на нередности, от държавите членки се изисква редовно и своевременно да предоставят на Комисията съответната информация за установените нередности. За да се защитят финансовите интереси на Съюза, е необходимо да се определят еднакви условия за предоставянето на въпросната информация, и по-специално за неговата честота и формат.

               (4)

               За да се избегнат последиците от дадена нередност извън територията на докладващата държава членка, въпросната държава членка следва да докладва незабавно на Комисията за всяка такава нередност.

               (5)

               С цел да се използват в пълна степен предимствата, произтичащи от използването на електронни средства за обмен на информация, като същевременно се запазва сигурността на обмена, държавите членки следва да използват предназначената за целта Система за управление на нередностите (Irregularity Management System (IMS), осигурена на създадената от Комисията платформа на Информационната система за борба с измамите.

               (6)

               Държавите членки и Комисията следва да гарантират, че предаването на данни чрез Системата за управление на нередностите се осъществява по сигурен начин, който позволява гарантиране на наличност, цялост, автентичност и поверителност на информацията.

               (7)

               Използването на еврото като единствена парична единица за докладването на нередности е необходимо, за да се гарантира съпоставимост на докладваната информация. За държавите членки, които не са приели еврото като своя парична единица, е необходимо да се определят обменният курс, който ще се използва за конвертиране на съответните суми в евро, и обменният курс, който ще се използва за конвертиране на разходи, които не са записани в отчетите на сертифициращия орган.

               (8)

               Предвидените в настоящия регламент мерки са в съответствие със становището на Комитета за координация на европейските структурни и инвестиционни фондове, създаден съгласно член 150, параграф 1 от Регламент (ЕС) № 1303/2013.

               (9)

               Тъй като вече са извършени плащания за съответните фондове и могат да възникнат нередности, разпоредбите на настоящия регламент следва да започнат да се прилагат незабавно. Ето защо настоящият регламент следва да влезе в сила в деня след деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Предмет
   Настоящият регламент определя честотата и формата на докладването на нередности, посочено в член 122, параграф 2, шеста алинея от Регламент (ЕС) № 1303/2013.
   Член 2
   Честота на докладването на нередности
   1.   В срок от два месеца след края на всяко тримесечие държавите членки изпращат на Комисията първоначалния доклад за нередности, посочен в член 3 от Делегиран регламент (ЕС) 2015/1970.
   2.   Държавите членки изпращат на Комисията доклада за последващи действия, посочен в член 4 от Делегиран регламент (ЕС) 2015/1970, във възможно най-кратък срок след получаване на съответната информация.
   3.   Съответната държава членка незабавно докладва на Комисията открити или предполагаеми нередности, посочвайки други засегнати държави членки, когато нередностите могат да имат отражение извън нейната територия.
   Член 3
   Формат на докладването
   Информацията, посочена в членове 3 и 4 от Делегиран регламент (ЕС) 2015/1970, се изпраща по електронен път, като се използва Системата за управление на нередностите, създадена от Комисията.
   Член 4
   Използване на еврото
   1.   Сумите, докладвани от държавите членки, са в евро.
   2.   Държавите членки, които не са приели еврото за своя парична единица към датата на представяне на доклада по член 3, параграф 2 от Делегиран регламент (ЕС) 2015/1970, превръщат в евро сумите, изразени в национална валута, в съответствие с член 133 от Регламент (ЕС) № 1303/2013 или, когато е уместно, член 28 от Регламент (ЕС) № 1299/2013 на Европейския парламент и на Съвета (9). Когато разходите не са записани в отчетите на сертифициращия орган, се използва най-актуалният месечен счетоводен обменен курс, публикуван по електронен път от Комисията към момента на първоначално докладване.
   Член 5
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 юли 2015 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 320.

      (2)  Делегиран регламент (ЕС) 2015/1970 от 8 юли 2015 г. за допълване на Регламент (ЕС) № 1303/2013 на Европейския парламент и на Съвета със специфични разпоредби относно докладването на нередности по отношение на Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство (вж. страница 1 от настоящия брой на Официален вестник).

      (3)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).

      (4)  Регламент (ЕС) № 223/2014 на Европейския парламент и на Съвета от 11 март 2014 г. относно Фонда за европейско подпомагане на най-нуждаещите се лица (ОВ L 72, 12.3.2014 г., стр. 1).

      (5)  Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (ОВ L 150, 20.5.2014 г., стр. 112).

      (6)  Регламент за изпълнение (ЕС) 2015/1975 на Комисията от 8 юли 2015 г. за определяне на честотата и формата на докладването на нередности във връзка с Европейския фонд за гарантиране на земеделието и Европейския земеделски фонд за развитие на селските райони, в съответствие с Регламент (ЕС) № 1306/2013 на Европейския парламент и на Съвета (вж. страница 23 от настоящия брой на Официален вестник).

      (7)  Регламент за изпълнение (ЕС) 2015/1976 на Комисията от 8 юли 2015 г. за определяне на честотата и формата на докладването на нередности във връзка с Фонда за европейско подпомагане на най-нуждаещите се лица, в съответствие с Регламент (ЕС) № 223/2014 на Европейския парламент и на Съвета (вж. страница 26 от настоящия брой на Официален вестник).

      (8)  Регламент за изпълнение (ЕС) 2015/1977 на Комисията от 8 юли 2015 г. за определяне на честотата и формата на докладването на нередности във връзка с фонд „Убежище, миграция и интеграция“ и на инструмента за финансово подпомагане на полицейското сътрудничество, предотвратяването и борбата с престъпността и управлението на кризи, в съответствие с Регламент (ЕС) № 514/2014 на Европейския парламент и на Съвета (вж. страница 29 от настоящия брой на Официален вестник).

      (9)  Регламент (ЕС) № 1299/2013 на Европейския парламент и на Съвета от 17 декември 2013 г. относно специални разпоредби за подкрепа от Европейския фонд за регионално развитие по цел „Европейско териториално сътрудничество“ (ОВ L 347, 20.12.2013 г., стр. 259).


title: Регламент за изпълнение (ЕС) 2016/569 на Комисията от 12 април 2016 година за изменение на Регламент (ЕО) № 329/2007 на Съвета относно ограничителни мерки срещу Народна демократична република Корея

text:
               13.4.2016

               BG

               Официален вестник на Европейския съюз

               L 97/6

         РЕГЛАМЕНТ ЗА ИЗПЪЛНЕНИЕ (ЕС) 2016/569 НА КОМИСИЯТА
   от 12 април 2016 година
   за изменение на Регламент (ЕО) № 329/2007 на Съвета относно ограничителни мерки срещу Народна демократична република Корея
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 329/2007 на Съвета от 27 март 2007 г. относно ограничителни мерки срещу Народна демократична република Корея (1), и по-специално член 3, параграф 3, буква г) от него.
   като има предвид, че:

               (1)

               В приложение IV към Регламент (ЕО) № 329/2007 са изброени лица, субекти и органи, посочени от Комитета по санкциите на Съвета за сигурност на ООН и обхванати от замразяването на финансови средства и икономически ресурси съгласно този регламент.

               (2)

               На 21 март 2016 г. Комитетът на Съвета за сигурност реши, съгласно Резолюция 1718 (2006), че четирите плавателни съда, определени в Резолюция 2270 (2016) на Съвета за сигурност на ООН, не са икономически ресурси, контролирани или управлявани от Ocean Maritime Management, и следователно не подлежат на мерките за замразяване на активи, наложени от Резолюция 1718 (2006) на Съвета за сигурност на ООН.

               (3)

               Приложение IV към Регламент (ЕО) № 329/2007 следва да бъде съответно актуализирано,

         ПРИЕ НАСТОЯЩИЯ РЕГЛАМЕНТ:
   Член 1
   Приложение IV към Регламент (ЕО) № 329/2007 се изменя в съответствие с приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 април 2016 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 88, 29.3.2007 г., стр. 1.

      ПРИЛОЖЕНИЕ
      В приложение IV към Регламент (ЕО) № 329/2007 вписването „Ocean Maritime Management Company, Limited (OMM) (известно също като OMM). Адрес: а) Donghung Dong, Central District, PO Box 120, Пхенян, КНДР; б) Dongheung-dong Changgwang Street, Chung-Ku, PO Box 125, Пхенян, КНДР. Друга информация: а) International Maritime Organization (IMO) Number: 1790183; б) Ocean Maritime Management Company, Limited изигра ключова роля в организирането на превоза на скрити товари с оръжия и свързани с тях материали от Куба до КНДР през юли 2013 г. По този начин Ocean Maritime Management Company, Limited допринася за осъществяването на дейности, забранени с резолюциите, а именно оръжейното ембарго, наложено с Резолюция 1718 (2006 1874 (2009), и допринася за избягването на мерките, наложени с тези резолюции, в) Ocean Maritime Management Company, Limited е операторът/управителят на следните плавателни съдове с номер в ММО: а) Chol Ryong (Ryong Gun Bong) 8606173, б) Chong Bong (Greenlight) (Blue Nouvelle) 8909575, в) Chong Rim 2 8916293, г) Dawnlight 9110236, д) Ever Bright 88 (J Star) 8914934, е) Gold Star 3 (benevolence 2) 8405402, ж) Hoe Ryong 9041552, з) Hu Chang (O Un Chong Nyon) 8330815, и) Hui Chon (Hwang Gum San 2) 8405270, й) JH 86 8602531, к)Ji Hye San (Hyok Sin 2) 8018900, л) Jin Tai 9163154, м) Jin Teng 9163166, н) Kang Gye (Pi Ryu Gang) 8829593, о) Mi Rim 8713471, п) Mi Rim 2 9361407, р) Rang (Po Thong Gang) 8829555, с) Orion Star (Richocean) 9333589, т) Ra Nam 2 8625545, у) Ra Nam 3 9314650, ф) Ryo Myong 8987333, х) Ryong Rim (Jon Jin 2) 8018912, ц) Se Pho (Rak Won 2) 8819017, ч) Songjin (Jang Ja San Chong Nyon Ho) 8133530, ш) South Hill 2 8412467, щ) South Hill 5 9138680, аа) Tan Chon (Ryon Gang 2) 7640378, бб) Thae Pyong San (Petrel 1) 9009085, вв) Tong Hung San (Chong Chon Gang) 7937317, гг) Grand Karo 8511823, дд) Tong Hung 8661575. Дата на посочване: 28.7.2014 г.“ в категорията „Юридически лица, образувания и органи“ се заменя със следното:

         „Ocean Maritime Management Company, Limited (OMM) (известно също като OMM). Адрес: а) Donghung Dong, Central District, PO Box 120, Пхенян, КНДР; б) Dongheung-dong Changgwang Street, Chung-Ku, PO Box 125, Пхенян, КНДР. Друга информация: а) International Maritime Organization (IMO) Number: 1790183; б) Ocean Maritime Management Company, Limited изигра ключова роля в организирането на превоза на скрити товари с оръжия и свързани с тях материали от Куба до КНДР през юли 2013 г. По този начин Ocean Maritime Management Company, Limited допринася за осъществяването на дейности, забранени с резолюциите, а именно оръжейното ембарго, наложено с Резолюция 1718 (2006 1874 (2009), и допринася за избягването на мерките, наложени с тези резолюции, в) Ocean Maritime Management Company, Limited е операторът/управителят на следните плавателни съдове с номер в ММО: а) Chol Ryong (Ryong Gun Bong) 8606173, б) Chong Bong (Greenlight) (Blue Nouvelle) 8909575, в) Chong Rim 2 8916293, г) Dawnlight 9110236, д) Ever Bright 88 (J Star) 8914934, е) Gold Star 3 (benevolence 2) 8405402, ж) Hoe Ryong 9041552, з) Hu Chang (O Un Chong Nyon) 8330815, и) Hui Chon (Hwang Gum San 2) 8405270, й) Ji Hye San (Hyok Sin 2) 8018900, к) Kang Gye (Pi Ryu Gang) 8829593, л) Mi Rim 8713471, м) Mi Rim 2 9361407, н) Rang (Po Thong Gang) 8829555, о) Orion Star (Richocean) 9333589, п) Ra Nam 2 8625545, р) Ra Nam 3 9314650, с) Ryo Myong 8987333, т) Ryong Rim (Jon Jin 2) 8018912, у) Se Pho (Rak Won 2) 8819017, ф) Songjin (Jang Ja San Chong Nyon Ho) 8133530, х) South Hill 2 8412467, ц) South Hill 5 9138680, ч) Tan Chon (Ryon Gang 2) 7640378, ш) Thae Pyong San (Petrel 1) 9009085, щ) Tong Hung San (Chong Chon Gang) 7937317, аа) Tong Hung 8661575. Дата на определянето: 28.7.2014 г.“


title: Регламент за изпълнение (ЕС) 2015/1976 на Комисията от 8 юли 2015 година за определяне на честотата и формата на докладването на нередности във връзка с Фонда за европейско подпомагане на най-нуждаещите се лица, в съответствие с Регламент (ЕС) № 223/2014 на Европейския парламент и на Съвета

text:
               10.11.2015

               BG

               Официален вестник на Европейския съюз

               L 293/26

         РЕГЛАМЕНТ ЗА ИЗПЪЛНЕНИЕ (ЕС) 2015/1976 НА КОМИСИЯТА
   от 8 юли 2015 година
   за определяне на честотата и формата на докладването на нередности във връзка с Фонда за европейско подпомагане на най-нуждаещите се лица, в съответствие с Регламент (ЕС) № 223/2014 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 223/2014 на Европейския парламент и на Съвета от 11 март 2014 г. относно Фонда за европейско подпомагане на най-нуждаещите се лица (1), и по-специално член 30, параграф 2, шеста алинея от него,
   като има предвид, че:

               (1)

               Държавите членки са задължени да докладват за нередности в съответствие с член 30, параграф 2 от Регламент (ЕС) № 223/2014 и в съответствие с разпоредбите на Делегиран регламент (ЕС) 2015/1972 на Комисията (2).

               (2)

               Финансовите интереси на Съюза следва да се защитават по един и същ начин независимо от фонда, използван за постигане на целите, за които той е създаден. За тази цел с Регламент (ЕС) № 223/2014, както и с регламенти (ЕС) № 1303/2013 (3), (ЕС) № 1306/2013 (4) и (ЕС) № 514/2014 (5) на Европейския парламент и на Съвета Комисията се оправомощава да приема правила за докладването на нередности. За да се гарантира, че едни и същи правила се прилагат спрямо всички фондове, чието функциониране се урежда от тези регламенти, е необходимо настоящият регламент да съдържа идентични разпоредби с регламенти за изпълнение (ЕС) 2015/1974 (6), (ЕС) 2015/1975 (7) и (ЕС) 2015/1977 (8) на Комисията.

               (3)

               С цел да се осигурят ефективен анализ и ефективно цялостно управление на случаите на нередности, от държавите членки се изисква редовно и своевременно да предоставят на Комисията съответната информация за установените нередности. За да се защитят финансовите интереси на Съюза, е необходимо да се определят еднакви условия за предоставянето на въпросната информация, и по-специално за неговата честота и формат.

               (4)

               За да се избегнат последиците от дадена нередност извън територията на докладващата държава членка, въпросната държава членка следва да докладва незабавно на Комисията за всяка такава нередност.

               (5)

               С цел да се използват в пълна степен предимствата, произтичащи от използването на електронни средства за обмен на информация, като същевременно се запазва сигурността на обмена, държавите членки следва да използват предназначената за целта Система за управление на нередностите (Irregularity Management System (IMS), осигурена на създадената от Комисията платформа на Информационната система за борба с измамите.

               (6)

               Държавите членки и Комисията следва да гарантират, че предаването на данни чрез Системата за управление на нередностите се осъществява по сигурен начин, който позволява гарантиране на наличност, цялост, автентичност и поверителност на информацията.

               (7)

               Използването на еврото като единствена парична единица за докладването на нередности е необходимо, за да се гарантира съпоставимост на докладваната информация. За държавите членки, които не са приели еврото като своя парична единица, е необходимо да се определят обменният курс, който ще се използва за конвертиране на съответните суми в евро, и обменният курс, който ще се използва за конвертиране на разходи, които не са записани в отчетите на сертифициращия орган.

               (8)

               Предвидените в настоящия регламент мерки са в съответствие със становището на комитета, създаден съгласно член 63 от Регламент (ЕС) № 223/2014.

               (9)

               Тъй като вече са извършени плащания за съответния фонд и могат да възникнат нередности, разпоредбите на настоящия регламент следва да започнат да се прилагат незабавно. Ето защо настоящият регламент следва да влезе в сила в деня след деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Предмет
   Настоящият регламент определя честотата и формата на докладването на нередности, посочено в член 30, параграф 2, шеста алинея от Регламент (ЕС) № 223/2014.
   Член 2
   Честота на докладването на нередности
   1.   В срок от два месеца след края на всяко тримесечие държавите членки изпращат на Комисията първоначалния доклад за нередности, посочен в член 3 от Делегиран регламент (ЕС) 2015/1972.
   2.   Държавите членки изпращат на Комисията доклада за последващи действия, посочен в член 4 от Делегиран регламент (ЕС) 2015/1972, във възможно най-кратък срок след получаване на съответната информация.
   3.   Съответната държава членка незабавно докладва на Комисията открити или предполагаеми нередности, посочвайки други засегнати държави членки, когато нередностите могат да имат отражение извън нейната територия.
   Член 3
   Формат на докладването
   Информацията, посочена в членове 3 и 4 от Делегиран регламент (ЕС) 2015/1972, се изпраща по електронен път, като се използва Системата за управление на нередностите, създадена от Комисията.
   Член 4
   Използване на еврото
   1.   Сумите, докладвани от държавите членки, са в евро.
   2.   Държавите членки, които не са приели еврото за своя парична единица към датата на представяне на доклада по член 3, параграф 2 от Делегиран регламент (ЕС) 2015/1972, превръщат в евро сумите, изразени в национална валута, в съответствие с член 43 от Регламент (ЕС) № 223/2014. Когато разходите не са записани в отчетите на сертифициращия орган, се използва най-актуалният месечен счетоводен обменен курс, публикуван по електронен път от Комисията към момента на първоначално докладване.
   Член 5
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 юли 2015 година.

            За Комисията

            Председател

         Jean-Claude JUNCKER

      (1)  ОВ L 72, 12.3.2014 г., стр. 1.

      (2)  Делегиран регламент (ЕС) 2015/1972 на Комисията от 8 юли 2015 г. за допълване на Регламент (ЕС) № 223/2014 на Европейския парламент и на Съвета със специфични разпоредби относно докладването на нередности по отношение на Фонда за европейско подпомагане на най-нуждаещите се лица (вж. страница 11 от настоящия брой на Официален вестник).

      (3)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

      (4)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).

      (5)  Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (ОВ L 150, 20.5.2014 г., стр. 112).

      (6)  Регламент за изпълнение (ЕС) 2015/1974 на Комисията от 8 юли 2015 г. за определяне на честотата и формата на докладването на нередности във връзка с Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, в съответствие с Регламент (ЕС) № 1303/2013 на Европейския парламент и на Съвета (вж. страница 20 от настоящия брой на Официален вестник).

      (7)  Регламент за изпълнение (ЕС) 2015/1975 на Комисията от 8 юли 2015 г. за определяне на честотата и формата на докладването на нередности във връзка с Европейския фонд за гарантиране на земеделието и Европейския земеделски фонд за развитие на селските райони, в съответствие с Регламент (ЕС) № 1306/2013 на Европейския парламент и на Съвета (вж. страница 23 от настоящия брой на Официален вестник).

      (8)  Регламент за изпълнение (ЕС) 2015/1977 на Комисията от 8 юли 2015 г. за определяне на честотата и формата на докладването на нередности във връзка с фонд „Убежище, миграция и интеграция“ и на инструмента за финансово подпомагане на полицейското сътрудничество, предотвратяването и борбата с престъпността и управлението на кризи, в съответствие с Регламент (ЕС) № 514/2014 на Европейския парламент и на Съвета (вж. страница 29 от настоящия брой на Официален вестник).


title: Регламент за изпълнение (ЕС) № 11/2012 на Комисията от 9 януари 2012 година за установяване на стандартни стойности при внос с цел определяне на входната цена на някои плодове и зеленчуци

text:
               10.1.2012

               BG

               Официален вестник на Европейския съюз

               L 6/3

         РЕГЛАМЕНТ ЗА ИЗПЪЛНЕНИЕ (ЕС) № 11/2012 НА КОМИСИЯТА
   от 9 януари 2012 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 9 януари 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  60,0

                  TN

                  101,1

                  TR

                  86,6

                  ZZ

                  82,6

                  0707 00 05

                  EG

                  182,1

                  TR

                  155,0

                  ZZ

                  168,6

                  0709 91 00

                  EG

                  208,4

                  ZZ

                  208,4

                  0709 93 10

                  MA

                  57,7

                  TR

                  102,6

                  ZZ

                  80,2

                  0805 10 20

                  CL

                  33,0

                  MA

                  62,6

                  TR

                  61,8

                  ZZ

                  52,5

                  0805 20 10

                  MA

                  74,1

                  ZZ

                  74,1

                  0805 20 30, 0805 20 50, 0805 20 70, 0805 20 90

                  IL

                  74,4

                  MA

                  62,0

                  TR

                  89,1

                  ZZ

                  75,2

                  0805 50 10

                  AR

                  53,1

                  MA

                  126,4

                  TR

                  47,0

                  ZZ

                  75,5

                  0808 10 80

                  CA

                  125,9

                  US

                  94,3

                  ZA

                  128,3

                  ZZ

                  116,2

                  0808 30 90

                  CN

                  107,0

                  US

                  112,3

                  ZZ

                  109,7

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.